text: Universitat de Barcelona - El professor de la UB José Enrique Gargallo, nou membre de la Secció Filològica de l'IEC
  Inici > Notícies > El professor de la UB José Enrique Gargallo, nou membre de la Secció Filològica...
  El professor de la UB José Enrique Gargallo, nou membre de la Secció Filològica de l'IEC
  José Enrique Gargallo.
  El Ple de l'Institut d'Estudis Catalans (IEC) va aprovar el 19 de maig la incorporació de José Enrique Gargallo (Puebla de Arenoso, Alt Millars, 1960) com a membre corresponent de la Secció Filològica de l'IEC. José Enrique Gargallo és expert en dialectologia en els àmbits fronterers de la península Ibèrica, coneix a fons els parlars xurros, ha estudiat la frontera catalanoaragonesa, ha fet incursions valuoses en els parlars gallegoportuguesos de la província de Càceres i és un bon coneixedor de l'aranès.
  Professor de Lingüística Romànica a la Universitat de Barcelona, José Enrique Gargallo ha centrat la major part dels seus estudis en la lingüística romànica, àmbit en què destaquen publicacions com ara la Guía de lingüística románica (1989), Les llengües romàniques. Tot un món lingüístic fet de romanços (1994, 1996) i Manual de lingüística romànica (2007).
  Un altre centre d'interès de Gargallo és la paremiologia romànica, disciplina que estudia els refranys, els proverbis i altres enunciats la intenció dels quals és transmetre algun coneixement tradicional basat en l'experiència. En aquest àmbit és l'investigador principal de tres projectes ministerials, ha coŀlaborat en l'obra Calendario romance de refranes i ha coordinat obres coŀlectives com ara Paremiología romance. Los refranes meteorológicos (2010) i I proverbi meteorologici. Ai confini dell'Europa romanza (2011).
  Ha estat professor convidat a la Universitat d'Illinois a Urbana-Champaign (1996), a la Universitat de Sant Petersburg (1997), a la de San José de Costa Rica (1998) i a la de Grenoble (2004). Dirigeix el projecte ParemioRom, base de dades sobre refranys del calendari i meteorològics a la Romània. Ha estat president del comitè organitzador de diferents congressos d'àmbit internacional celebrats a la Universitat de Barcelona i és col·laborador habitual del programa Para todos,a La 2 de TVE.